GIFT วิ่ง 5% หลัง “เฮียฮ้อ” ขึ้นกุมบังเหียน ดันปีนี้เทิร์นอะราวด์
GIFT พุ่งแรง 5% ราคาแตะ 7.50 บ. หลัง “เฮียฮ้อ” เก็บหุ้นรวมถือสัดส่วน 63% ขึ้นแท่นผู้ถือหุ้นรายใหญ่เบอร์ 1 และนั่งตำแหน่ง CEO กุมบังเหียนธุรกิจ ลุ้นขับเคลื่อนผลงานปีนี้เทิร์นอะราวด์
GIFT วิ่ง 5% หลัง “เฮียฮ้อ” ขึ้นแท่นผู้ถือหุ้นรายใหญ่เบอร์ 1 และนั่งตำแหน่ง CEO กุมบังเหียนธุรกิจ ลุ้นขับเคลื่อนผลงานปีนี้เทิร์นอะราวด์
11 เม.ย. 2566

ผู้สื่อข่าวรายงานว่า วันนี้ (9 มี.ค.66) ราคาหุ้นบริษัท แกรททิทูด อินฟินิท จำกัด (มหาชน) หรือ GIFT ล่าสุด ณ เวลา 10:16 น. อยู่ที่ระดับ 7.50 บาท บวก 0.35 บาท หรือ 4.90% สูงสุดที่ระดับ 8 บาท ต่ำสุดที่ระดับ 7.35 บาท ด้วยมูลค่าซื้อขาย 28.56 ล้านบาท

ทั้งนี้ราคาหุ้น GIFT ปรับตัวขึ้น หลังเปิดเผยสารสนเทศผ่านตลาดหลักทรัพย์แห่งประเทศไทย เกี่ยวกับการเปลี่ยนแปลงโครงสร้างผู้ถือหุ้นใหญ่ โดยการแต่งตั้งประธานเจ้าหน้าที่บริหาร รวมทั้งการเปลี่ยนแปลงสำนักงานใหญ่ และการเรียกประชุมสามัญผู้ถือหุ้น AGM นั้น
ทั้งนี้กลุ่มนายสุรชัย ซึ่งประกอบด้วย นายสุรชัย เชษฐโชติศักดิ์ หรือ “เฮียฮ้อ”, นายเชษฐ เชษฐโชติศักดิ์ และนายโชติ เชษฐโชติศักดิ์ ได้เข้าทำธุรกรรมการซื้อหุ้นของ GIFT เสร็จสมบูรณ์แล้ว โดยผ่านการซื้อหุ้น Big lot จากกลุ่มผู้ถือหุ้นเดิม บริษัท ยูเนี่ยน ปิโตรเคมีคอล จำกัด (มหาชน) หรือ UKEM จำนวน 206,596,466 หุ้น คิดเป็นสัดส่วน 62.5% ของจำนวนหุ้นทั้งหมดของ GIFT รวมมูลค่าทั้งหมด 340,884,169 บาท
โดยการทำธุรกรรมดังกล่าวจึงส่งผลให้กลุ่มนายสุรชัย เป็นผู้มีอำนาจควบคุมธุรกิจของ GIFT และได้รับความไว้วางใจจากที่ประชุมคณะกรรมการบริษัทให้นายสุรชัย เข้าดำรงตำแหน่งประธานเจ้าหน้าที่บริหาร (CEO) และกรรมการบริษัท